ازاي الحديث بيقول طول آدم كان ٦٠ ذراعا؟ ده كلام مستحيل علميا. وازاي الناس بتقصر من ساعتها؟ بالعكس العلم أثبت إن البشر طولهم بيزيد قليلا مع توفر الغذاء. وازاي مفيش أي حفريات لقوها لبشر عمالقة؟
أهه كلمة مستحيل علميًا دي تضايق جدًا والله ، تضايق خالص.  بص يا صديقي ، من أسبوع تقريبًا كانت كل المراجع العلمية بتقول أن عمر الإنسان "الحديث" اللي هو سلفه (هومو سابينز Homo sapiens) كما تقول نظرية التطور يعني ، كانوا بيقولوا أن أول إنسان ظهر قبل 200 ألف سنة!  لغاية ما اكشتفوا في المغرب جمجمة تعود لـ300 ألف سنة ، فقالك إيه؟  أوووووووه ، دا إحنا طلعنا أقدم ومش من 200 ألف سنة ولا حاجة ، إنه العلم يا ساااادة!  هو أنت مش واخد بالك أن العلم دا كان بيقول من يومين معلومة غلط ، إنت نفسك كنت بتقولها ، وبتقول برضه "مستحيل علميًا" وبتاع من الكلام دا ، وفي الآخر طلع لا مستحيل ولا بتاع ، دا أولًا وبالتالي اضطروا آسفين لتعديل نظرية التطور للمرة الألف ، بعد ما كان أصل الإنسان في أوروبا أولًا وعمره 13 ألف سنة بس ، بقى أصله من شرق أفريقيا وعمره 200 ألف ، ودلوقتي بقى أصله من غرب أفريقيا وعمره 300 ألف .. ولسه.  ولاحظ عنوان مجلة nature : Oldest Homo sapiens fossil claim rewrites our species' history Remains from Morocco dated to 315,000 years ago push back our species' origins by 100,000 years — and suggest we didn't evolve only in East Africa. "تعيد كتابة أصلنا" ، يعني كنتم كاتبينه غلط يعني؟ ، ماشي. ثانيًا : عدم الوجود في السجل الأحفوري مش دليل على العدم ، أ ، ب علم يعني ، أن الحاجة اللي مش "موجودة" لا يمكن نفيها ، أو أن احنا نقول عليها "مستحيل علميًا" ، فضلًا عن أن السجل الأحفوري مليان "فجوات" أصلًا يعرفها أي حد قرأ عن السجل الأحفوري يعني.  لأنه أولًا : مش كامل ، ثانيًا : مش دليل لأن الحفرية تحتمل تكون لأي كائن ، ثالثًا : مش يقيني ، زي ما أنت شفت في المثال السابق أهه. ، رابعًا : أنه مش ضروري كل كائن مات ، وجدت له حفرية ، دا برضه أ،ب علم.  كتير من الكائنات اللي إنت مؤمن إنها كانت على الأرض في يوم ما حسب كتب العلوم ، مالهاش حفرية واحدة ، ولا واحدة ، خالص ، ومع ذلك عادي يعني. فالله يكرمك ويحسن إليك ويرضى عنك ، ما تدخلش بدماغك كده في حاجة وخلاص ، وتقول مستحيل علميًا والكلام الجميل دا ، الله يخليك يعني. ، وماحدش قالك أنك لازم تروح تدرس السجل الأحفوري عشان تلاقي فيه آدم عليه السلام ولا غيره ، بس هو المطلوب منك ما تتكلمش فيما لا تحسن ، فقط.